Tothom recorda alguns dels mestres o professors que va tenir.
Com dibuixar un retrat singular que exemplifiqui a tot el personal docent català?
Analitzant els trets més característics, la mitjana d'edat o la proporció d'homes i dones es pretén contestar aquesta pregunta.
En el curs 2018-2019, 70.579 persones [2] van exercir les funcions de docència de règim general en els centres de titularitat del Departament d'Educació.
D'aquestes, 52.976 són dones (75%) i 17.603 són homes.
Malgrat que la majoria de docents en centres del Departament d'Educació són dones, la presència d'homes augmenta amb cada canvi de nivell educatiu, sobretot a secundària, principalment en els cicles de formació professional i en l'especialitat d'educació física.
Per edats, tal i com es veu en el gràfic adjunt, el total del personal docent té de mitjana 43,5 anys, si bé a primària és una mica més jove (42,4 anys de mitjana) que a secundària (44,9 anys).
Per serveis territorials, a la ciutat de Barcelona els docents són els de més edat i al Baix Llobregat els més joves.
Pel que fa al sexe, les dones són gairebé un any més joves (43,3 anys per 44,1 els homes).
Quant als càrrecs, l'edat mitjana augmenta de manera progressiva.
Així, els tutors tenen 44,1 anys, els secretaris, 45,8, i els directors, 50.
Pel que fa al sexe, la presència dels homes també augmenta amb el càrrec: els tutors homes són el 20% del total de tutors, els secretaris el 25% (el mateix pes que en el conjunt dels docents) i els directors el 30%.
El nom més habitual entre les docents és Anna, que correspondria a una persona de 41 anys; el segueix Montse, vinculat a una persona més propera a l'edat de jubilació; i el nom Marta, que es reparteix entre tots els trams d'edat.
Pel que fa als docents, el nom més habitual és Jordi, que correspon a un docent de 46 anys.
Als centres d'educació infantil de primer cicle del Departament d'Educació el personal és gairebé exclusivament femení: de les 487 persones que hi treballen, només un director i un tutor són homes.
Hi ha una elevada concentració territorial: més del 61% del personal treballa a només quatre comarques: Barcelonès, Baix Llobregat, Bages i Vallès Occidental.
Les dones són majoritàries en totes les especialitats (86%), excepte en educació física, en què hi ha un 51% d'homes.
Els docents més joves són minoria (menys d'un 6% dels docents tenen menys de 30 anys), mentre un 37% del total de docents tenen entre 35 i 45 anys.
Per sexes, 1 de cada 4 homes (per 1 de cada 5 dones) es troba en aquesta franja d'edats; en canvi, en el tram de 50 a 60 anys es troba el 29,4% de les dones i el 20,5% dels homes.
Els docents amb dedicació parcial són molt minoritaris (6,8%) i estan molt concentrats en tres comarques: gairebé un de cada tres d'ells és troba al Barcelonès, al Baix Llobregat o al Vallès Occidental.
Les dones continuen sent majoria —gairebé 2 de cada 3 docents—, tot i que hi ha diferències segons l'especialitat.
Mentre que les dones són el 71% dels mestres que treballen a secundària, els homes són el 53% entre els docents de formació professional.
El nombre de docents amb dedicació parcial és significativament superior al dels nivells educatius anteriors, un 9% del total, tot i que concentrat en les mateixes tres comarques que a primària.
La proporció de dones és del 81,5%, 4 de cada 5 docents, i el seu pes encara és major en les funcions de pedagogia terapèutica (87,4%).
Pel que fa als homes, predominen entre els mestres de taller (69%) i d'educació física (62%).
Per edat, la gran majoria dels docents (86%) tenen entre 25 i 55 anys, amb una gran concentració en el tram central (un 54% tenen entre 30 i 45 anys).
El pes de la jornada parcial entre els docents és el més gran en comparació amb els altres nivells educatius (un 16%).
[1] Font: Departament d'Educació.
Servei d'Indicadors i Estadística.
[2] Personal docent de règim general en centres de titularitat del Departament d'Educació, sense tenir en compte substitucions, en actiu el dia 17.12.2018.
[3] Les dades emprades en relació a la variable sexe no reflecteixen les diferents expressions de diversitat sexual i de gènere presents a la societat, ja que no ho permet la font d'informació utilitzada.